**Skirundtur i Rondane**

Nasjonalparken Rondane ligger flott plassert, mellom Gudbrandsdalen i vest og Folldalen i øst. Vi legger vår skitur i de nydelige, kvistede rutene, som går i et jevnt landskap mellom høyreiste 2000-metere.

Vi møtes på østsiden av nasjonalparken og går inn til oasen i Rondane, Bjørnhollia. Der får vi første og siste natt. På turen kan dere se fram til flotte og ville Langglupdalen, hvitkledde tinder, kvistede ruter, trygge turledere og koselige fjellhytter.

Nyt dagene på ski og len deg tilbake på hyttene - alt er tilrettelagt for deltakerne!

PROGRAM

**Dag 1: Oppmøte på Neset og skitur til Bjørnhollia, 895 moh, ca 7 km/2-3 timer**

Oppmøte er på parkeringsplass ved Furulund gård/Neset. Der tar vi på oss ski og sekk og går i samlet flokk opp til Bjørnhollia. Vel framme blir det middag og peiskos. Vi samles i stua for presentasjon og informasjon om dagene.

**Dag 2. Bjørnhollia-Rondvassbu via Illmannsdalen, ca 12 km/4-5 timer**

Vi nyter en lang og god frokost på Bjørnhollia før vi får en fin tur oppover mot Rondvassbu.

Før siste nedkjøring dukker Rondvassbu opp, ved foten av Rondeslottet - Rondanes høyeste fjelltopp.

Etter dagens tur kan vi glede oss til deilig middag og en god kveld i peisstua

**Dag 3: Rondvassbu-Bjørnhollia via/Langglupdalen, ca 22 km/7 timer**
Vi spiser en deilig frokost og pakker sekkene klare for dagens tur. Langglupdalen er en spenstig og vakker dal, både sommer og vinter, og med hvitkledde "Ronder" rundt oss er dette en spesielt mektig skitur.  Etter å ha "sklidd" over Rondevatnet kommer vi om noen få kilometer til dagens høyeste punkt, ca 1.420 moh og da står vi øverst i Langglupdalen. Herfra kan vi glede oss til en morsom nedkjøring ned dalen før ankomst Bjørnhollia. Igjen kan vi se fram til en trivelig kveld på en trivelig hytte.

**Dag 4. På ski til Neset og hjemreise.**
Etter frokost ed vakker utsikt, pakker vi oss ut av hytta og takker for oss. Vi sklir ned dalen og ut til Neset. Beregnet ankomst Neset er innen 13.00.

***Med forbehold om endring i programmet!****Det er turlederne*, *som etter å ha tatt hensyn til føre, væremelding og i samråd med bestyrere og deltakere, beslutter om dagens tur lar seg gjennomføre som programfestet.*

*Alle tidsberegninger er gjort ut i fra en gjennomsnittsfart på ca 3 km/ t. Vær obs på at pauser, vær- og føreforhold, ol. ikke er innberegnet i tid brukt på turen.*

Passer turen for meg

[**Gradering av turen**](https://www.dntoslo.no/graderingfellesturer/?_ga=2.102559553.1722663461.1597219238-178846397.1568365236)**: lengde rød, terreng blå**
Vinterfjellet er vakkert, men lunefullt. Selv den enkleste skitur kan bli svært krevende med utfordrende skiføre og mye vær. Med riktig og godt utstyr er det oftest disse turene man husker best og som gir godt samhold og gode historier. I fjellet går man utenom preparerte løyper og må være forberedt på å tråkke spor selv. Pakk sekken riktig og smart.